《临池歌》
宋代·刘子翚

君不见钟繇学书夜不眠，以指画字衣皆穿。当时尺牍来邺下，锦标玉轴争流传。

又不见鲁公得法屋漏雨，意象咄咄凌千古。断碑零落翠苔封，直气英风犹可睹。

元常独步黄初际，清臣后出今无继。风神迥处本天资，巧力亦自精勤至。

羡君好尚何高奇，寒窗弄笔手生胝。向来失计堕尘网，锐气直欲摩云飞。

男儿舌在心何怍，却拟临池寻旧学。要须笔外见钟颜，会自蛟龙生掌握。

银钩石刻余何爱，劝以短歌君勿怠。他时八体妙有馀，此歌傥可君绅书。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。